《拟大明铙歌曲十八首 其三 揽群雄》
明代·胡应麟

揽群雄，盗如猬。大圣握符起淮汭，与神为谋蓄锋锐，提三尺剑驱海内。

驱海内，揽群雄。真人出，天下同。四方六合咸景从，如风从虎云从龙。

汛扫大漠如飞蓬，扶桑曈曈朝日红。驱海内，揽群雄。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。